Tiener in eie skoorsteen vasgekeerDie brandweer het ŉ toustelsel gebruik om die tiener uit die skoorsteen te hys. (Foto: Henderson Fire Department/Facebook) ŉ Tiener van Nevada, VSA, se poging om in haar ouerhuis te kom het skeefgeloop nadat owerhede haar uit die skoorsteen van dié huis moes red. Volgens die brandweer in Henderson het die 18-jarige by die skoorsteen ingeklim nadat sy blykbaar uit die huis gesluit was. Die brandweer het in ŉ Facebook-plasing bevestig dat die meisie sonder enige voorval uit die skoorsteen gered is en dat sy nie ernstige beserings opgedoen het nie. “Brandweermanne is opgelei om in klein spasies te werk. Gelukkig kon ons die meisie binne ŉ halfuur uit die skoorsteen kry.” Volgens People is owerhede verlede Dinsdag na die enkelverdieping huis in Henderson ontbied. Met hul aankoms het die tiener reeds in die skoorsteen vasgesit. Sy het tot by die rookkanaal van die skoorsteen gegly waar sy eindelik vasgesit het. Die brandweer moes ŉ toustelsel gebruik om haar los te kry en uit die skoorsteen te hys. Sosialemediagebruikers kon nie help om dié tiener met Kersvader te vergelyk nie, maar talle ander het erken dat die voorval heelwat anders kon afgeloop het. In 2015 is ŉ vermeende inbreker in die skoorsteen van ŉ huis in Kalifornië dood toe die eienaar ŉ vuur aangesteek het, het NBC News destyds berig. ŉ Paar jaar later moes owerhede ook ŉ 14-jarige meisie van Kalifornië uit ŉ skoorsteen red, nadat sy óók uit haar ouerhuis gesluit was. (Foto: Henderson Fire Department/Facebook)